Mortensrud kirke

Mortensrud kirke er soknekirke for Klemetsrud og Mortensrud menighet i Søndre Aker prosti i Oslo bispedømme i Bydel Søndre Nordstrand i Oslo kommune. Den ligger på Mortensrud sørøst i Oslo og ble vigslet 28. april 2002. 

Prosjektering
Kirkelig kulturverksted ledet det grunnleggende skisseprosjektet for Mortenrud kirke, og hadde senere også ansvar for innredning og utsmykning av kirkerommet. Prosjektgruppen bestod av arkitekt Jan Olav Jensen (Jensen & Skodvin), møbeldesigner og interiørarkitekt Terje Hope, billedhugger Gunnar Torvund og prosjektleder Berit Hunnestad (Kirkelig Kulturverksted). Tekstilkunstner Rigmor Bovè fra Kirkelig Kulturverksted har levert kirketekstiler. 

Utmerkelser
Bygningen har fått en rekke arkitekturpriser, bl.a. European Steel Design Award 2003, Norsk Stålkonstruksjonspris for 2003 og arkitektene ble tildelt Grosch-medaljen for 2003. Kirken ble i 2007 utpekt til et av etterkrigstidens viktigste bygg i Norge. Videre fikk arkitektene for sitt arbeide Houens fonds diplom i 2008. 

Bygningen
Kirken ligger på en skogkledd kolle omgitt av høye furutrær. Anlegget består av to volumer, kirke mot nord og menighetssenter i sør forbundet med en kirkebakke. 

Kirkebyggets grunnplan har langstrakt, rektangulær form med saltak over selve kirkerommet. I forlengelsen av kirkerommet kommer kirketorget med flatt tak. Kirken har kampanilen i tre ved kirkens sørvestre hjørne. Kraftige murer i skifer fremhever fargene i skogslandskapet mens de store glassflatene reflekterer vegetasjonen og himmelhvelvets skiftende lysvirkninger.

Interiør
Kirkerommet består av hovedskip med to sideskip og er 460 kvm inklusive galleri og kapell. Kirkegulvet følger terrenget og har et fall på 0,5 m fra kirkerommets bakre vegg til fondveggen. I betonggulvet får underliggende berg bryte frem som øyer, henholdsvis fremme i koret og bak benkeradene mot vest. 

Inventar
Prekestolen, en enkel lesepult i stål og tre, er fastmontert i berget fremme ved koret. Alteret og altertavlen er ikke midtstilt i koret men trukket litt mot øst. Altertavlen dekker en stor del av fondveggens glasspanel og er et fargeinnslag i en arkitektur preget av grå murer og svarte stålkonstruksjoner.

Kirken har bare et digitalt orgel.

Fotogalleri

Litteratur
 Grønvold, Ulf; Veien til Mortensrud i Arkitektur i Norge Norsk Arkitekturmuseums årbok 2002 ISBN 82-7039-059-3
 Lavik, Ragnhild; Mortensrud kirke - et samarbeidsprosjekt? Hovedoppgave i Kunsthistorie ved Universitetet i Oslo 2007

Referanser

Eksterne lenker

 Mortensrud kirke Mur pdf
 Opplysninger om og bilder av kirken
 Klemetsrud og Mortensrud menighet 
 Byggenytt: «Mortensrud kirke – en arkitektonisk begivenhet»
 Stålkonstruksjonsprisen
 Aftenposten: «Lovsang for omstridt kirke»
 Morgenbladet: «Juryens begrunnelse - Mortensrud kirke»
 Aftenposten: «En fullkommen kirke»
 Vårt land: «Kirke i norgeseliten»
 Oslo kommune: «Reguleringsplan for Mortensrud kirke ferdig»
 Kunsthistorie.com: Mortensrud kirke

Kategori:Kirker i Oslo
Kategori:Kirker i Søndre Aker prosti
Kategori:Kulturminner i bydel Søndre Nordstrand
Kategori:Norske kirker fra 2002
Kategori:Houens fonds diplom